הוועדה המיוחדת לפניות הציבור, כנסת 25, פרוטוקול מספר 33, 2023-07-31 00:00

יצחק פינדרוס: שלום וברכה, בוקר טוב

יצחק פינדרוס:  אני מתכבד לפתוח את ישיבת הוועדה המיוחדת לפניות הציבור

יצחק פינדרוס:  היום י"ג אב, תשפ"ג

יצחק פינדרוס:  זאת ישיבת מעקב בנושא טיפולי שיניים לילדים עם רקע בריאותי מורכב

יצחק פינדרוס:  אנחנו בישיבה הקודמת דיברנו על התור המתארך לילדים שצריכים טיפול שיניים מורכב

יצחק פינדרוס:  הם בעצם צריכים טיפולי שיניים בבתי חולים במסגרת של הרדמה, במסגרת ניתוחית ובמסגרת כזאת או אחרת

יצחק פינדרוס:  השירות שנמצא בתוך סל הבריאות ממומן על-ידי קופות החולים, מבוצע בתוך בתי החולים

יצחק פינדרוס:       הועלו כמה מצוקות: היה פה ילד עם ניוון שרירים שהמתין, למיטב זיכרוני, כמעט 18 חודשים במצטבר להגיע לטיפול כשהטיפול צריך להיות מיידי; היה כאן המשנה למנכ"ל בית החולים שיבא שסיפר על צורת התעריף למתמחים והעלויות שגורמים לבית החולים שלא יהיה שווה לו להקים מחלקות כאלה; קופות החולים – על הניסיון שלהם להגיע לפתרונות

יצחק פינדרוס:       סיכומה של הישיבה על שלל הבעיות היה לקיים ישיבה יחד עם מנכ"ל משרד הבריאות

יצחק פינדרוס:  אני שמח שמנכ"ל משרד הבריאות משה בר סימן טוב הגיע היום לוועדה

יצחק פינדרוס:  נשמח לשמוע מהם הדברים

יצחק פינדרוס:  אדוני המנכ"ל, בבקשה

סימן טוב: תודה רבה, בוקר טוב, נמצאת איתי פה גם דוקטור לנה נטפוב, אחראית על בריאות השן במשרד הבריאות

סימן טוב:  אנחנו מכירים באתגרים שיש ואנחנו נמצאים בעבודה

סימן טוב:  אנחנו מקבלים את האמירה שזמני ההמתנה היום לטיפול שיניים של אנשים עם רקע רפואי מורכב הוא לא סביר וצריכים להיות בהחלט זמנים הרבה יותר קצרים, בטח במקרים שבהם יש דחיפות

סימן טוב:       אני אגיד מה עשינו, מה אנחנו עושים וגם איפה אנחנו תקועים ואיפה אני מקווה שנצליח לחלץ את הדברים

סימן טוב:  בעיית היסוד בישראל היא מחסור ברופאי שיניים מומחים

סימן טוב:  רק כ-10% מרופאי השיניים בישראל הם רופאי שיניים מומחים – ד"ר לנה נטפוב תתקן אותי אם אני אומר איזשהו נתון לא מדויק

סימן טוב:  אבל 10% הם רופאים מומחים

סימן טוב:  הדבר הזה מייצר פקק בהרבה מאוד נושאים, לא רק במקרה הספציפי שאנחנו מדברים עליו אלא גם בנושאים אחרים

סימן טוב:       אנחנו פועלים בכמה מישורים כדי להגדיל את מספר המומחים

סימן טוב:  אנחנו גם מעלים את התקציב שאנחנו נותנים לתמוך במחלקות כדי שיגדילו את מספר המתמחים; אנחנו הגדלנו את התקציב פי שלושה השנה והוא צפוי לעמוד על 12 מיליון שקל

סימן טוב:  אני מסתכל פה על הנציגה מהאוצר

סימן טוב:  אין לנו טענות לאוצר

סימן טוב:  תמיד טוב שיש יותר אבל הבעיות שלנו לא מתמקדות שם, ואין לנו טענות כלפיהם

סימן טוב:  אנחנו גם מעלים את התעריף כדי שלבתי החולים זה יהיה יותר משתלם ופותחים גם מסלולי התמחות וטיפול בקהילה

סימן טוב:  אלה דברים שמטבע הדברים לוקחים זמן כי להכשיר כוח אדם לוקח את הזמן שלוקח, ואנחנו, כמובן, לא מתכוונים להתפשר על רמת ההכשרה

סימן טוב:       איפה אנחנו בכל זאת תקועים ומה אנחנו עושים עם מה שאנחנו תקועים בו? אנחנו חושבים שצריך להכיר במחלקות נוספות להתמחות

סימן טוב:  היום מתוך 17 מחלקות רק תשע מחלקות פעילות

לנה נטפוב: בתחום כירורגיה פה ולסת

סימן טוב: בתחום כירורגיה פה ולסת שהיה נושא שרלוונטי

סימן טוב:  יש פה מישהי שעושה לי כל הזמן "לא", ולנה אומרת לי "כן"

סימן טוב:  אז אני מסתמך על ד"ר לנה נטפוב

סימן טוב:  בבקשה, לא להנהן לי מי שלא קשור אליי, שיהנהן לאחרים

סימן טוב:       לדעתנו, צריך להכיר בהרבה יותר מחלקות, אפילו בכל 17 המחלקות, מבחינתי

סימן טוב:  לאחרונה מינינו ד"ר לנה נטפוב ואני צוות מומחים כדי להכיר בעוד שתי מחלקות בשערי צדק ויש גם עניין תלוי ועומד עם בית חולים ברזילי

סימן טוב:  נכון, לנה, או שבזה אני לא מדייק?      

לנה נטפוב: אני לא יודעת

לנה נטפוב:  אני אבדוק

לנה נטפוב:  שערי צדק – בהחלט

סימן טוב: אנחנו הכרנו בשערי צדק אבל הסתדרות רופאי השיניים הגישה עתירה והנושא כעת תקוע ותלוי ועומד

סימן טוב:  אני מרגיש שאני נמצא בחלם מוחלט שבית חולים מפואר כמו שערי צדק, שיש בו מחלקה מפוארת, לא יכול להכשיר מתמחים בנושא הספציפי הזה

סימן טוב:  אני יכול לתת עוד דוגמאות

סימן טוב:  אני לא מקל ראש בכך שרמת ההכשרה של המתמחים צריכה להיות מצוינת

סימן טוב:  אנחנו לא נתפשר בשום צורה על רמת ההכשרה

סימן טוב:  אתה יודע את זה מהרבה מאוד דברים שאנחנו עושים

סימן טוב:  לכן גם מינינו צוות מומחים, וד"ר נטפוב יכולה לפרט על זה קצת יותר

סימן טוב:  הסתדרות רופאי השיניים הגישה עתירה נגד הדבר הזה

סימן טוב:      דבר נוסף שצריך לעשות זה גם להגדיל את מספר המתמחים בכל מחלקה

סימן טוב:  לדעתי, גם זה נמצא במחלוקת עם הסתדרות רופאי השיניים

סימן טוב:  אפשר להכשיר יותר אנשים במחלקה בלי שתרד הרמה

סימן טוב:  אפשר גם להכשיר בקהילה

סימן טוב:  בסוף אנחנו רוצים שהטיפולים האלה יינתנו כמה שיותר במסגרת קהילתית

סימן טוב:  אז אני לא מגלגל פה את כל האחריות להסתדרות רופאי השיניים

סימן טוב:  אנחנו נותנים תקציב כדי להגדיל את מספר המתמחים

סימן טוב:  הגדלנו את התקציב פי שלושה ואנחנו מטפלים בסוגית התעריפים, והדברים האלה גם ייתנו את האפקט שלהם

סימן טוב:  אבל מכיוון שאנחנו מדינה שהתחילה את העניין הזה במחסור חמור מאוד בכוח אדם ואנחנו מדינה שגדלה כל הזמן – זה דבר ייחודי לישראל על פני מדינות המערב וכל מדינות המזרח

סימן טוב:  למעט כמה מדינות באפריקה אנחנו אחת המדינות היחידות שגדלות מהיר

סימן טוב:  יש פה יותר ילדים כל שנה, ומטבע הדברים יותר ילדים שצריכים לקבל שירות

סימן טוב:  ושוב, אם אני אלך לתחומים אחרים ברפואת שיניים אז גם שם אנחנו צריכים לייצר יותר מומחים כדי שהציבור הישראלי יקבל את הטיפול שהוא צריך

סימן טוב:       אני אומר לך, היושב-ראש, ולכל מי שנמצא כאן – אני נחוש לטפל בדבר הזה בלי להתפשר על הרמה המקצועית

סימן טוב:  השיקולים שלנו הם שיקולים ענייניים בלבד, ואני יכול להעיד על עצמנו שהשיקולים שלנו הם שיקולים ענייניים בלבד, ואין למדינת ישראל הפריבילגיה להסתפק במעט כל כך מחלקות להכשרה כשיש מקומות נוספים שניתן להכשיר בהם; ואין למדינת ישראל הפריבילגיה להכשיר מעט כל כך מתמחים

סימן טוב:  הדבר הזה צריך להשתנות

סימן טוב:  אז יש דברים שאנחנו עושים ועשינו ויש דברים שאנחנו נמצאים בעשייה שלהם

סימן טוב:  כמו שאמרתי אנחנו הגדלנו את התקציב כדי להגדיל את מספר התקנים

סימן טוב:  אלה דבריי בהתחלה

יצחק פינדרוס: תודה רבה, אדוני המנכ"ל על הפתיחה

יצחק פינדרוס:  אני רוצה להתחיל דבר ראשון ממה שהבנו בפעם הקודמת מהקצה, מי שמטפל

יצחק פינדרוס:  מי נמצא כאן מהמרכז הרפואי שיבא? הם לא נמצאים? מי נמצא ממרכז שניידר? אם תוכל להתייחס איפה אתם מרגישים מעצור בנושא

יצחק פינדרוס:  אני לא יודע אם אתה יודע את התשובה – העלה את זה בית חולים שיבא בפעם הקודמת – חוסר בתקנים, זאת אומרת במימון המתמחים

יצחק פינדרוס:  יש משהו ברפואת שיניים שמימון המתמחים הוא לא על-ידי בית החולים אלא על-ידי המתמחים עצמם

יצחק פינדרוס:  תתייחס ולאחר מכן נשמע את שאר הנוכחים

עומר ניב: אני סגן מנהלת בית חולים "שניידר"

עומר ניב:  בבית חולים שניידר לאורך השנים נעשים טיפולים לאלפי ילדים

עומר ניב:  בשנת 2022 בוצעו כ-2,500 טיפולי שיניים לילדים מורכבים, לא ילדים בריאים

עומר ניב:  מידי בוקר יש חדר ניתוח אחד מתוך שמונה שמוקדש רק לטיפולי שיניים בילדים מורכבים מאוד; בשעות אחר הצהריים בין שניים לשלושה חדרי ניתוח לטיפולים בילדים מאוד חולים, חלקם מצריכים אשפוז לפני ואחרי טיפול השיניים

עומר ניב:       אנחנו עושים מעל ומעבר כחלק מקופת חולים כללית ובשניידר

עומר ניב:  בימים אלה אנחנו עסוקים בהגדלה של עוד חדרי פעולות לטובת טיפולי שיניים

עומר ניב:  אנחנו מבינים שיש מצוקה ברופאי שיניים לילדים, והכללית פועלת להגדיל גם את הצד הזה של התקינה ושל רופאי השיניים לילדים וגם את עניין החדרים והמרדימים שזה נושא נפרד שלא קשור לוועדה הזאת

עומר ניב:  אבל יש מחסור גם במרדימים וגם בחדרי ניתוח במדינת ישראל

עומר ניב:  צריך להבין שאם חדר אחד מתוך שמונה מוקדש לטיפולי שיניים בילדים לא עושים ניתוחי לב בשניידר ולא עושים השתלות איברים, אלא מתעסקים בזה

עומר ניב:  אבל צריך להגדיל עוד ועוד את הזמינות גם של חדרי הניתוח וגם של המרדימים וכמובן גם של רופאי השיניים לילדים

עומר ניב:  בימים אלה אנחנו עסוקים להגדיל עוד משאבים לטובת הנושא

יצחק פינדרוס: תודה

יצחק פינדרוס:  אני אעבור מיד לשירותי בריאות כללית, אבל אני רוצה לשאול אותך, אולי את יודעת – הנושא של המתמחים – מה שעלה על-ידי בית חולים שיבא – את מכירה את הנושא הזה?      

לנה נטפוב: הנושא של המתמחים הוא לא ייחודי אך ורק לבית חולים שיבא

יצחק פינדרוס: לא, השאלה שעלתה שברפואת שיניים המתמחים מממנים את עצמם

לנה נטפוב: אני מנהלת האגף לבריאות השן במשרד הבריאות

לנה נטפוב:  בית חולים שיבא מעלה סוגיה שהיא לא ייחודית אך ורק לבית חולים שיבא

יצחק פינדרוס: לכן העליתי את זה

יצחק פינדרוס:  אני לא העלית פה - - -     

לנה נטפוב: נכון

לנה נטפוב:  גם בוועדה הקודמת דיברנו על כך שחוץ מאשר בתחום של פה ולסת המתמחים גם משלמים שכר לימוד

יצחק פינדרוס: זה רק בשיניים?      

לנה נטפוב: זה ייחודי לשיניים

לנה נטפוב:  לכן דיווחתי לוועדה גם בפעם הקודמת שמשרד הבריאות באמצעות מבחני תמיכה כבר מ-2012 מטפל בסוגיה הזאת בהדרגה

לנה נטפוב:  התחלנו להכניס למבחני התמיכה תחומים שהם רלוונטיים לחוק ביטוח בריאות ממלכתי – רפורמת ילדים; תמכנו בהכשרת מתמחים ברפואת שיניים לילדים ורפואת הפה, ולאחרונה בשיקום הפה בתחומים שהם רלוונטיים להכנסת טיפולי שיניים לקשישים בסל

לנה נטפוב:  התקציב של התמיכות משולש השנה וצפוי להגיע ל-12 מיליון שקלים בשנה הבאה

לנה נטפוב:  אנחנו מתכוונים לגרום לכך שמתמחים לא יצטרכו - - - שכר לימוד

יצחק פינדרוס: הבנתי

יצחק פינדרוס:  12 מיליון זה בעצם התשובה למתמחים

לנה נטפוב: זאת עדיין סוגיה שאנחנו פותרים בהדרגה

לנה נטפוב:  יש מבחן תמיכה נוכחי ב-2023 שעלה עכשיו לאוויר

יצחק פינדרוס: תסבירי לי למה זה שונה בשיניים מאשר בשאר הדברים

יצחק פינדרוס:  שאני אבין מאיפה זה

לנה נטפוב: בסופו של דבר טיפולי שיניים לאוכלוסייה התחילו להיכנס לחוק ביטוח בריאות ממלכתי ב-2010

סימן טוב: היא הייתה מערכת פרטית

לנה נטפוב: המערכת הייתה פרטית, וכל השינויים, כולל השינויים המבניים – הנגשת הטיפולים לציבור וגם התאמת המערכת זה בכל זאת תהליך הדרגתי שדורש היערכות

לנה נטפוב:  אבל התהליך הזה מתרחש

לנה נטפוב:  יותר מעשור אנחנו מטפלים בסוגיה הזאת בהדרגה

לנה נטפוב:  השנה התקציב הוא משמעותי הרבה יותר

יצחק פינדרוס: תודה

יצחק פינדרוס:  ד"ר סיגל מזור, בבקשה

סיגל מזור: כמו שאמרתי בדיון הקודם, אני מסכימה עם הטענה שיש מחסור בחדרי ניתוח כי היינו מרוכזים בנושא ההרדמה

סיגל מזור:  ברגע שאנחנו מתייחסים לנושא ההרדמה אנחנו מדברים גם על חדרי ניתוח וגם על מרדימים, ולא רק על מומחים ברפואת שיניים

סיגל מזור:  אבל גם מבחינת כל מתן השירותים שדורש מומחים ברפואת שיניים בכלל התחומים ובדגש על רפואת הפה, שיקום הפה, טיפולי שורש – אלה הדברים שאנחנו רואים בהם ילדים – אנחנו בהחלט מרגישים שאם היו יותר מומחים אולי אפשר היה לטפל יותר בקהילה בהזדמנות יותר טובה ואולי פחות מקרים היו מגיעים למצב שצריך בית חולים

סיגל מזור:      אנחנו גם עושים את הבדיקות שלנו בשירותי בריאות כללית כדי לבדוק איזה אפשרויות יש לנו ואולי לפתוח התמחויות ברפואת שיניים

סיגל מזור:  גם יש לנו תמיכה ממשרד הבריאות ורצון לקדם את הנושא – שיתוף פעולה מצוין

סיגל מזור:  חלק מהעניין הוא שהדברים צריכים להיות לא הפסדיים וצריך ליצור מנגנון שיאפשר להעסיק את המדריכים

יצחק פינדרוס: זאת שאלה שעומדת על הפרק

יצחק פינדרוס:  המנגנון החדש של מבחני התמיכה פותר לכם את הבעיה שהוא לא הפסדי היום או לא?      

סיגל מזור: אנחנו עדיין לא יודעים כי כרגע התפרסמה טיוטה, ממש לפני כמה ימים, של מבחני התמיכה במחלקות קיימות

סיגל מזור:  בשירותי בריאות כללית אנחנו רוצים להקים את המנגנון הזה וחושבים איך אפשר

לנה נטפוב: - - - להקמה

סיגל מזור: זה באמת משהו שנעבוד עליו  מול משרד הבריאות ונראה האם ואיך אנחנו יכולים לקדם את הנושא הזה גם בעזרת השירותים בקהילה וגם בעזרת שירותים בבתי החולים

סיגל מזור:  אני מקווה שזה יישא פרי

יצחק פינדרוס: אבל היא דיווחה לוועדה בפעם הקודמת שגם בנושא של התמחור היה שינוי

סיגל מזור: היה שינוי בתמחור של ההרדמה הכללית כדי לתמרץ את בתי החולים לפנות חדרי ניתוח, ובאמת המחיר מעל גיל 18 כמעט שולש, וזאת באמת הייתה עלייה מאוד משמעותית

סיגל מזור:  היא קרתה ב-1 במאי

סיגל מזור:  אנחנו עדיין לא מרגישים שזה פתח היצע אבל, שוב, הדברים האלה לוקחים זמן

יצחק פינדרוס: אנחנו צריכים להרגיש כשאתם תחליטו ששווה לכם לפתוח

יצחק פינדרוס:  זה לא אתם צריכים להרגיש

סיגל מזור: כחטיבת הקהילה אנחנו אפילו לא מגבילים בענייני הסדרי בחירה

סיגל מזור:  זאת אומרת אם מישהו מצא זמינות אנחנו נותנים

יצחק פינדרוס: אבל לפתוח את המחלקות אתם צריכים לדעת אם זה שווה לכם

סימן טוב: זה קרה במאי

סיגל מזור: נכון

סיגל מזור:  זה עדיין צעיר

סימן טוב: זה חודשיים

סימן טוב:  אנחנו צריכים לראות את השינויים, ואם נראה שצריך ימינה, שמאלה – נעשה את מה שצריך

יצחק פינדרוס: יושב-ראש ההסתדרות הרפואית, בבקשה

ליאור קצפ: שלום לכולם - - -     

יצחק פינדרוס: אנחנו נשמח לקבל ממך הצעה, איך אנחנו גורמים לכך שהמחלקות יוכפלו

ליאור קצפ: קודם כול, אני יושב-ראש ההסתדרות לרפואת שיניים

ליאור קצפ:  הואשמנו פה בדברים שאני רוצה לענות עליהם

ליאור קצפ:  אני מאוד רוצה שייצא לפועל התקציב שהוקצה לעתיד של 12 מיליון שקלים

ליאור קצפ:       במדינת ישראל יש לנו 10% מומחים על הנייר

ליאור קצפ:  בפועל מתוך 11 אלפי רופאי שיניים עובדים כשרשומים עוברים בערך 7,000

ליאור קצפ:  חלק מהם מתעסק בנושאים אחרים ולאו דווקא ברפואת שיניים

ליאור קצפ:  בפועל יש לנו בערך בין 5,000 ל-6,000 רופאי שיניים עובדים, ומתוכם יש לנו 1,000 מומחים

ליאור קצפ:  המספר הוא לא 10% - זה על הנייר

ליאור קצפ:       ברפואת שיניים מומחים משלמים מהכיס על ההתמחות שלהם בכל התמחות; באורתודונטיה זה מגיע ל-140,000 שקל בשנה

ליאור קצפ:  רופא משלם על עצמו

ליאור קצפ:  גם לא עובד וגם משלם וגם צריך בזמן הזה להקים משפחה כי כולם מסיימי פקולטות וגם צריכים להביא עוד כמה תארים כדי להיכנס להתמחויות, ובסוף לשלם בין 80-70 אלף שקל ל-140 אלף שקל בשנה

ליאור קצפ:  זה לא כמו ברפואה כללית

ליאור קצפ:  יש קושי כלכלי

ליאור קצפ:  אני אישית בארגון השגתי היום הלוואות למתמחים ופרסמנו את זה גם במערכות שלנו

ליאור קצפ:  כי עד עכשיו גם לא היה וזה היה יוצר גם אפליה כלכלית

ליאור קצפ:  אז תיקנתי את האפליה הכלכלית

ליאור קצפ:  אבל בבתי חולים יש מצב אחר, וההאשמה כלפי רופאי שיניים שהם מומחים בכל תחומים היא לא מדויקת, והיא אפילו לא נכונה

ליאור קצפ:  אני גם יודע על המקרה שבגללו אנחנו כאן

יצחק פינדרוס: - - - כמקרה בוחן

ליאור קצפ: אני תכף אתן כאן גם זכות דיבור, אם תרשה לי, לפרופ' דיאנה רם, מנהלת הוועדה המקצועית בהסתדרות במועצה המדעית, והיא מנהלת המחלקה ב"הדסה" לרפואת ילדים

ליאור קצפ:       אז אני רוצה להגיד כמה דברים: כאשר רופא מגיע ב-7:00, הפקידה מגיעה ב-7:30 והמרדים ב-8:00 או חדר הניתוח נפתח ב-8:00 זה בטח לא בגלל רופא

ליאור קצפ:  אם יש חדר ניתוח אחד בבית חולים מתוך שמונה זה בטח לא בגלל רופא

ליאור קצפ:  כמות המומחים היום היא מספיקה

ליאור קצפ:  תמחרו חדרי ניתוח, לא תמחרו את הרופאים

ליאור קצפ:  משנת 2015 עד היום פתחנו 12 מחלקות חדשות, לא תשע

ליאור קצפ:  קיימות שתי מחלקות שאחת מהן, כמו שדיברנו וכמו שניסינו - - - היא מחלקה מ"שערי צדק"

ליאור קצפ:  זה נמצא בבית משפט

ליאור קצפ:  אני לא בטוח שהייתי רוצה בפורום הזה להרחיב את הנושא כי יש שם דברים שלא עומדים כל כך בציפיות

ליאור קצפ:  יושב פה פרופ' בני פרץ שהוא סגן יושב-ראש המועצה המדעית; יושבת פה פרופ' דיאנה רם שהיא חלק מהמועצה המדעית, היא יושבת-ראש ועדה מקצועית

ליאור קצפ:  לקחת מהם את הזכות לתת את ההתמחויות ולתת למישהו מהוועדה שאנחנו ממנים כאילו – אני לא חושב שזה נכון

ליאור קצפ:  אתה לא תיתן את הילד שלך כשהוא לא עבר קודם כול דרך הידיים של שני הפרופסורים המכובדים האלה; כי הם צריכים לתת את הגושפנקה והם אחראים על הכשרת המומחים, ועם כל הכבוד לא משרד הבריאות

ליאור קצפ:  ככה זה

ליאור קצפ:  מקצוע הוא מקצוע

יצחק פינדרוס: אני רוצה לנסות לכוון אותך

יצחק פינדרוס:  אני אגיד לך את האמת, כבודו: אני נמצא בהרבה ועדות, והוועדה הזאת משתדלת לעסוק לא במערכת הבירוקרטית – מי אשם ולמה ואיך - -     

ליאור קצפ: אבל זה מה שהצטייר מכבודו מתחילת הדיון

יצחק פינדרוס: אני אסביר

ליאור קצפ: אנחנו - - -     

יצחק פינדרוס: המנכ"ל התייחס, הוא רק סיפר שיש כרגע דיון בבית המשפט והוא לא טען מה הטענות של בית המשפט

יצחק פינדרוס:  אני רק אומר לך כוועדה – בסוף עומדים שם אזרחים שלא מקבלים שירות

יצחק פינדרוס:  הילד הזה הוא מקרה בוחן

יצחק פינדרוס:  כאזרח ישראלי ומפניות שמגיעות לוועדה – אדם שצריך לקבל טיפול שיניים מחכה המון זמן

יצחק פינדרוס:  וילד במצב רפואי מורכב שהטיפול היה צריך להיות מיידי בגלל המצב הרפואי המורכב בשונה מילד רגיל שמקסימום ייקח קצת אופטלגין ויחכה קצת וזה לא סוף העולם – ילד עם ניוון שרירים הוא ילד שצריך הרדמה מסיבה רפואית כזאת או אחרת שבגללה הוא לא יכול לעבור טיפול שיניים – הוא בסוף סובל

יצחק פינדרוס:  הוא בסוף מחכה בערך שנה וחצי – זה סדרי הגודל שמחכים לתור – 18 חודשים

יצחק פינדרוס:  יש קצת יותר וקצת פחות אבל זה הממוצע

יצחק פינדרוס:  זה מצב בלתי סביר

יצחק פינדרוס:       אני זורם איתך – אתם המערכת המקצועית

יצחק פינדרוס:  תגידו אתם פתרון אמיתי שהוא תכליתי ולא איך לזרוק את האחריות על מישהו – איך הפתרון הזה בא לידי ביטוי

ליאור קצפ: כבודו, אני לא ניסיתי לזרוק את האחריות

יצחק פינדרוס: הבעיה היא אמיתית

יצחק פינדרוס:  לידך יושבת הסגנית מ"הדסה"

יצחק פינדרוס:  אני מוכן לעשות עכשיו טלפון ל"הדסה" ולנסות לקבוע תור – אתה תראה כמה זמן זה ייקח

יצחק פינדרוס:  תאמין לי שאני לא רוצה להגיד לך כמה זמן זה ייקח

ליאור קצפ: - - -     

יצחק פינדרוס: בסוף אני אומר – אתם ההסתדרות הרפואית חלק מנותני השירותים

יצחק פינדרוס:  נכון שאתם צריכים לדאוג לזכויות של הרופאים ולרווחת הרופאים

יצחק פינדרוס:  תגידו אתם מה הפתרון

ליאור קצפ: כבודו, אנחנו לא קובעים תקנים

ליאור קצפ:  תקנים ניתנים במסגרת המחלקות בבתי החולים

ליאור קצפ:  אני מבקש שפרופ' רם, אם תיתן לה זכות דיבור, שתסביר לך איך עובדת המערכת, ואם צריך נמצא פה גם סגן יושב-ראש המועצה המדעית

ליאור קצפ:  התקנים לא באים על-ידי ההסתדרות

ליאור קצפ:  אנחנו מאשרים מחלקות ואישרנו 12 מתוך 14 מחלקות

ליאור קצפ:  אנחנו התכנסנו לכאן לא בגלל רופאים

ליאור קצפ:  יש בעיות אחרות שמונעות קבלת טיפול מהאנשים המסכנים והן לא קשורות למקצוע, הן דווקא קשורות לנותני השירות האחרים – החל ממרדימים דרך חדרי ניתוח ודרך כל מיני דברים שעוברים דרך בתי חולים, ובטח לא דרך ההסתדרות לרפואת שיניים

ליאור קצפ:  אני שוב מבקש, אם תרשה לי, שפרופ' דיאנה רם תדבר

לנה נטפוב: רק עוד לפני כן, אם אפשר, אני רוצה להתייחס לנתונים כי זה מאוד חשוב לפרוטוקול

לנה נטפוב:  הנתונים שמנכ"ל משרד הבריאות דיבר עליהם הם נתונים מאומתים

לנה נטפוב:  אלה הנתונים הרשמיים שנמצאים בכל הפרסומים של כוח אדם במקצועות הבריאות

לנה נטפוב:  דוח מבקר המדינה, נתוני למ"ס והנתונים שד"ר קצפ דיבר עליהם הם לא נתונים מאומתים

ליאור קצפ: יש נתונים - - -     

יצחק פינדרוס: יש נתונים מאומתים של הוועדה שאנשים מחכים שנה וחצי לתור

יצחק פינדרוס:  ד"ר דיאנה רם, בבקשה

דיאנה רם: אני יושבת-ראש הוועדה המקצועית ברפואת שיניים לילדים במועצה המדעית וגם מנהלת המחלקה לרפואת שיניים לילדים ב"הדסה עין כרם"

דיאנה רם:  יש לי כמה דברים להבהיר

דיאנה רם:  קודם כול, ברפואת שיניים לילדים אין מחסור במומחים ואני גם אסביר למה

דיאנה רם:  קודם כול יש תכניות התמחות ב"ברזילי", ב"הדסה עין כרם", ב"תל-השומר", בתל-אביב וגם בנהריה

דיאנה רם:  בכל אחד מהמקומות האלה יש מתמחים שמשלמים על ההתמחות

דיאנה רם:  דרך אגב, בשנים האחרונות הצלחנו להוריד את התשלום של המתמחים בתמיכה של משרד הבריאות

דיאנה רם:  אבל בכל זאת זה לא מספיק

דיאנה רם:  לא משנה – אנשים בכל זאת באים ומעוניינים להתמחות, וכל מי שביקש לפתוח התמחות - -     

סימן טוב: צריך - - - למשרד הבריאות

דיאנה רם: נכון, אתם נתתם 200,000 שקל בשנה וככה הצלחתי לשכנע את "הדסה" שבמקום שישלמו 70,000שקל, כל מתמחה ישלם רק 20,000 שקל

דיאנה רם:  ככה הבאתי עוד אנשים

דיאנה רם:  אבל כל תכנית התמחות ברפואת שיניים לילדים שרצו לפתוח – לא הייתה שום בעיה ופתחו את זה

דיאנה רם:  כל שנה אנחנו מכשירים מתמחים בכל ההתמחויות, וכל שנה יוצאים בממוצע 14-12 מומחים בשנה, שזה לא מעט

דיאנה רם:  כדי לטפל בילד עם צרכים מיוחדים צריכה להיות הכשרה מיוחדת מאוד

דיאנה רם:  באוניברסיטת תל-אביב, שבה התכנית מאוד מפוארת, אין להם התנאים של בית חולים שיכולים לטפל בזה שם

דיאנה רם:  במקום כמו הדסה שיש לנו כמה מומחים ויש גם חדרי ניתוח יש חדר ניתוח פעמיים בשבוע – זה מה שיש לי

דיאנה רם:  יש לי טיפול נמרץ – חלק מהילדים האלה צריכים טיפול נמרץ

דיאנה רם:       אני הבאתי נתונים של השנה הזאת

דיאנה רם:  אתה אומר שנה וחצי? לא רק ילדים עם צרכים מיוחדים מחכים שנה וחצי – גם ילדים בריאים שגם סובלים ולא פחות חשוב לטפל בהם

דיאנה רם:  למה? כי זה מה שיש לנו

דיאנה רם:  אבל אנחנו מטפלים לא רק בהרדמה כללית, אנחנו מטפלים גם עם סדציות שזה תרופות הרגעה וגז צחוק

דיאנה רם:  אנחנו עושים, אבל זה מה שיש לי

דיאנה רם:  אם יש לי יומיים בשבוע חדר ניתוח – וזה מה שיש לי ומה שהשגתי - -     

יצחק פינדרוס: אני שואל אותך כסגן ראש העיר ירושלים לשעבר שאלה פשוטה: זה מה שיש לך – שני חדרים אחרי כל מה שהדסה בנתה ופיתחה

יצחק פינדרוס:  זה גורם לילדים לחכות שנה וחצי

יצחק פינדרוס:  למה את לא נותנת לי פתרון כאזרח איך יהיו לי עוד שלושה כאלה בירושלים? למה את לא משכנעת את משרד הבריאות לא רק לפתוח בשערי צדק אלא לדאוג ש"ביקור חולים" יקום מחדש כדי שיהיו לנו ארבעה בתי חולים

דיאנה רם: שיפתחו - -     

יצחק פינדרוס: אני שואל עכשיו כאזרח

דיאנה רם: אין לי בעיה שיפתחו חדרי ניתוח - -     

סימן טוב: תכנית התמחות

דיאנה רם: תכנית התמחות – אין לי בעיה

דיאנה רם:  אני מקבלת שישה מתמחים בשנה

דיאנה רם:  אם עוד מישהו רוצה לפתוח תכנית התמחות ויש לו אנשים שיודעים ומספיק טובים כדי להכשיר אנשים – שיפתחו

יצחק פינדרוס: אז איפה הבעיה?      

דיאנה רם: הזמינות של חדרי ניתוח

סימן טוב: אולי תגידו למה אתם מתנגדים - - - שערי צדק

דיאנה רם: אנחנו לא מתנגדים

דיאנה רם:  מה אני קשורה ל"שערי צדק"? יש כאן בלבול

דיאנה רם:  הבעיה של שערי צדק היא עם המחלקה לכירורגיה פה ולסת

דיאנה רם:  זה לא קשור לילדים

דיאנה רם:  בילדים כל מי שרצה לפתוח מחלקה – פתח מחלקה

דיאנה רם:  אנחנו עזרנו להם

דיאנה רם:  אני נתתי - - - גם לנהריה בצפון – לכל המחלקות שרצו

לנה נטפוב: אני בהחלט יודעת שמחלקות נפתחו

לנה נטפוב:  אני גם, בוודאי, יודעת שהפיזור והמספר שקיימים היום אינם מספיקים להיערכות שלנו ל-2030, וגם ברור לי לגמרי - - -     

יצחק פינדרוס: למה ל-2030? ל-2020

לנה נטפוב: ל-2020

סימן טוב: אדוני היושב-ראש, מי צריך לקבוע על התכנון הלאומי זה משרד הבריאות, עם כל הכבוד

סימן טוב:  לבוא ולהגיד: יש לנו מספיק מומחים, עם כל הכבוד, זה לא תפקיד של הסתדרות רופאי השיניים

סימן טוב:  יש לי הרבה מאוד כבוד לאיגודים מקצועיים וגם כבוד להסתדרות רופאי השיניים, אבל את התכנון הלאומי עושה משרד הבריאות

סימן טוב:  ואם אנחנו נראה שמה שקורה בשטח הוא לא בהלימה לתכנון הלאומי אנחנו נפעל בכל האמצעים שיש בידינו כדי לשנות את הדבר הזה

סימן טוב:  שוב, חלק מהדברים האלה אומרים – להכיר במקומות נוספים להתמחות, גם לאפשר יותר מתמחים בכל מחלקה

סימן טוב:  בסוף אפשר לומר שהדברים תלויים ועומדים – זה נכון, אבל בסוף אנחנו יושבים פה ובעוד הרבה חדרים אחרים גם בכנסת וגם לא בכנסת בגלל המחסור שנוצר

סימן טוב:  הסיפור של פה ולסת שדובר עליו בשערי צדק יוכל לקצר בארבעה חודשים תור המתנה

לנה נטפוב: נניח שזאת סוגיה שעומדת ותלויה כי יש עתירה

לנה נטפוב:  אבל אם נדבר לדוגמה על בית חולים פורייה שהוא בית חולים בפריפריה בצפון שצריך לתת מענה לאנשים בצפון – למשל, ניסתה לקום שם מחלקה לרפואת הפה

לנה נטפוב:  זאת מחלקה שמסוגלת לתת מענה לטיפולי שיניים בהרדמה כללית אך גם לילדים קצת בוגרים שהם כבר עם שיניים קבועות

לנה נטפוב:  יש שם סוג של חפיפה בין רפואת שיניים לילדים לרפואת הפה בטיפולים האלה

לנה נטפוב:  המחלקה לא קמה

לנה נטפוב:  מדוע היא לא קמה? כי בסופו של דבר הייתה הסתכלות מחמירה, ואנחנו ביקשנו ואמרנו, תפעילו, בבקשה, שיקול דעת ותסתכלו אולי אפשר להתגמש ולחשוב על מודל שמקובל ברפואה כללית של הכרה משולבת או למצוא מודל יצירתי שיאפשר לבית החולים לפתוח מחלקה כזאת וגם לקבל תמיכה ממשרד הבריאות, כי התמיכה הזאת הייתה משוריינת עבור בית החולים

לנה נטפוב:  והדבר לא צלח

לנה נטפוב:  הוא פשוט לא קרה בגלל התנגדות

לנה נטפוב:  אז יש דוגמות כאלה שהן אמיתיות ויכלו כבר לשפר את המענה

ליאור קצפ: יש דוגמה ל-12 מחלקות שכן נפתחו

יצחק פינדרוס: אבל לא מספיק, היה צריך 24 מחלקות

ליאור קצפ: מר משה בר סימנטוב המנכ"ל אמר שהמשרד אחראי על תכנון

ליאור קצפ:  אם אתם אחראים על תכנון – אני לא פה

ליאור קצפ:  אני מאשר מחלקה

ליאור קצפ:  תביאו מחלקה שתעמוד ב-א', ב', ג'

ליאור קצפ:  12 עמדו בזה – זה בסדר; יש שתי מחלקות שלא עמדו וזה לא משנה אם זה כירורגיה – אנחנו רוצים לפתוח

ליאור קצפ:  אנחנו רק עושים את המבחנים שגם על זה הפסיקו לנו עכשיו את התמיכה

ליאור קצפ:  לא נותנים לנו כסף עכשיו כי רוצים כל מיני תנאים שלא היו קודם

סימן טוב: כמו שקיפות בדיווח - - -     

ליאור קצפ: - - - שקיפות ועכשיו - - -     

דיאנה רם: עדיין הכשרה של רופאים לטפל בילדים עם בעיות מורכבות זה לא דבר פשוט

דיאנה רם:  אבל לכל המחלקות האלה יש האישור לעשות את זה

דיאנה רם:  אבל אם אין לי עוד חדרי ניתוח ולהדסה לא משתלם לתת לי במקום יומיים בשבוע חמישה ימים בשבוע ולתת לי עוד עשרה רופאים ועשרים סייעות כדי שיעבדו – מה אני יכולה לעשות? אני נקרעת

דיאנה רם:  אתה חושב שקל לי לראות את הילדים? לא רק את הילדים עם צרכים מיוחדים, גם ילדים רגילים

דיאנה רם:  ילד בן 4 או 5 שסובל – לא קל לי לראות

דיאנה רם:  ואנחנו מטפלים בסדציות ונותנים עזרות ראשונות

יצחק פינדרוס: מה זמן ההמתנה אצלכם בהדסה?      

דיאנה רם: בסביבות שנה וקצת

דיאנה רם:  אנחנו תמיד משתדלים אם מישהו מבטל

דיאנה רם:  אבל אתה יודע מה, אני אתן לך דוגמה קטנה - -     

יצחק פינדרוס: שנה ומשהו אחרי שהוא כבר הגיע אליכם לתור שגם זה לוקח כמה זמן

דיאנה רם: אצלנו לא צריך לקבוע תור כדי להגיע

דיאנה רם:  מגיעים כל בוקר ומקבלים את תכנית הטיפול

דיאנה רם:      אבל אני אגיד לך משהו: בשבוע שעבר ילד שמחכה כמעט שנה לטיפול וזקוק לטיפול נמרץ

דיאנה רם:  בערב המתמחה מוודאת שיש מקום – בבוקר מגיעים ואין מקום בטיפול נמרץ

דיאנה רם:  צריכים לבטל את הילד

דיאנה רם:  מה אני אעשה? כי ילד אחר שבא מלב היה צריך את המקום בטיפול נמרץ וזה יותר חשוב מטיפול אלקטיבי בשיניים

דיאנה רם:  זאת בעיה שאני מתמודדת איתה כל שבוע

דיאנה רם:  אתה חושב שלנו זה קל? אבל זה לא עניין של מומחים, זה עניין של תקציבים, זה עניין של תקנים

יצחק פינדרוס: זה גם עניין של תחרות

יצחק פינדרוס:  אני קצת מכיר את הדסה ומעריך מאוד את ההנהלה שם – ככל שיהיו יותר מחלקות ותחרות תאמיני לי שגם בהדסה ימצאו דרך להגדיל את זה

דיאנה רם: לא, זה לא משתלם להדסה

יצחק פינדרוס: אבל לכן העלו את מבחני התמיכה

יצחק פינדרוס:  על זה דיברנו

דיאנה רם: זה לא משתלם כלכלית

סימן טוב: - - -     

יצחק פינדרוס: לכן משרד הבריאות העלה את מבחני התמיכה – דיברנו על זה

ליאור קצפ: רפואה לא עושים בכל מחיר, אני חושב

יצחק פינדרוס: אני אתן לך להתייחס, אני רק רוצה לשמוע לפני כן את ד"ר עליזה חריטון שלו, מנהלת תחום רפואת שיניים בקופת חולים "מכבי"

עליזה חריטון שלו: אני ד"ר עליזה חריטון, אני מנהלת את רפואת השיניים ב"מכבי"

עליזה חריטון שלו:  אני רק אגיד למען ההגינות שאני לא רופאת שיניים

עליזה חריטון שלו:  השותפה שלי, המנהלת הרפואית, יושבת פה מאחוריי לעזר

עליזה חריטון שלו:  לפחות מהמקום שלנו אנחנו לגמרי מתחברים לכל מה שנאמר פה בדיון הקודם וגם עם קופת חולים "כללית"

עליזה חריטון שלו:  הייתה לנו אתמול פגישה עם האגף לבריאות השן, ולנה פרסה בפנינו את האפשרות לנסות להקים התמחות אצלנו במרפאות בקהילה

עליזה חריטון שלו:  גם אנחנו מחכים לראות את אותו דוח שמראה את מבחני התמיכה ולבחון האם זה אפשרי מבחינתנו, ואם זה יתאפשר נעשה את המקסימום

עליזה חריטון שלו:  הילד שהוא המקרה שאנחנו בוחנים - -     

יצחק פינדרוס: כן, הוא עבר - - - על כך שיבא עשו מאמצים

עליזה חריטון שלו: נכון, עשו מאמצים וגם בית חולים רמב"ם נתן תור והייתה אפשרות לבחור

עליזה חריטון שלו:  אבל אני רוצה לומר שגם אנחנו ברמת הקופה ליווינו את כל התהליך הזה לאורך כל הדרך וענינו וישבנו ופנינו לכל בתי החולים, וקיבלנו מכולם את אותן התשובות, שהזמינות היא בין שנה וחצי לשנתיים במקרה הטוב, ושאין מה לעשות, ושהפתרון הוא להסיט ילד אחר

עליזה חריטון שלו:  ויש לא מעט ילדים כאלה

עליזה חריטון שלו:  אף אחד לא רוצה להיות במקום של תעדוף ילד כזה או אחר

עליזה חריטון שלו:       אנחנו משתדלים בנוסף לעשות תהליכים פנימיים בתוך "מכבי" כדי לראות איך אנחנו יכולים לתת אצלנו פתרונות "in house" ופחות להפנות

יצחק פינדרוס: יש לכם חדרי הרדמה?      

עליזה חריטון שלו: שם בדיוק הבעיה

עליזה חריטון שלו:  יש לנו חדרי הרדמה בשלושה סניפים של "מכבי דנט", אבל גם שם הרגולציה לא מאפשרת לנו, לצערי, להרדים ילדים שזקוקים לטיפול נמרץ סמוך – אין לנו פלטפורמה כזאת

עליזה חריטון שלו:  לכן אנחנו נאלצים להפנות החוצה

יצחק פינדרוס: לא הייתי מאשים בדבר כזה את הרגולציה, הייתי מאשים את ההיגיון הבריא

יצחק פינדרוס:  כאבא לילד או סבא לנכדים, אם אומרים לי שצריך הרדמה ואין טיפול נמרץ הייתי חושש

עליזה חריטון שלו: "מכבי דנט" אסותא יושבת בתוך בית חולים אסותא ברמת החייל ויש אפשרות לנסות למצוא פתרונות

עליזה חריטון שלו:  ברור שגם זה צריך להיות מתוקצב

עליזה חריטון שלו:  זה לא שהם מנותקים כמו מרפאות אחרות, הם עדיין יושבים בתוך מעטפת של בית חולים

עליזה חריטון שלו:  לכן אנחנו כן מנסים לייצר פתרונות

עליזה חריטון שלו:  שוב, ההיקפים שלהם יהיו ככל הנראה מצומצמים, וגם שם חדרי ההרדמה הם מעטים וצריך להשתמש בהם לכל הפלטפורמות

עליזה חריטון שלו:  אבל אנחנו מחפשים פתרונות כי אנחנו מבינים היטב שבחוץ הזמינות היא לא ריאלית – שוב, לא רק לאותם ילדים עם מורכבויות כאלה ואחרות, אלא בכל מצב רפואי שלא מאפשר לנו להרדים אצלנו

לנה נטפוב: בסופו של דבר גם מכבי העלו בפניי אתמול את החששות שלהם ממהלך קבלת הכרה לפתיחת התמחויות בקהילה, כי ברור שהחסם - - - מדעית לעבור אותו מאוד קשה

לנה נטפוב:  יש מוסכמות שהתמחויות ברפואת שיניים לא ניתנות בקהילה לרוב

לנה נטפוב:  בהסתדרות הרפואית יש מודלים להתמחות בקהילה

לנה נטפוב:  למשל, ברפואת המשפחה רופא יושב בקהילה בקופת חולים ומתמחה

לנה נטפוב:  אנחנו בהחלט חושבים שצריך לחשוב ולקדם מודלים כאלה, וסיכמנו שקופת חולים תבחן אותם

לנה נטפוב:  גילוי נאות – לא רק הקופה הזאת אלא גם פנינו לקופות אחרות

לנה נטפוב:  הם חששו, ואני מוכרחה לדווח פה לוועדה

סימן טוב: חייבים לפעול בכל הערוצים

סימן טוב:  קופות החולים הם אמצעי מצוין

עליזה חריטון שלו: אצלנו יש בממוצע 22% מומחים בקופה

לנה נטפוב: זה לא מספיק

לנה נטפוב:  10% בארץ - -      

אברהם מלמד: - - - מרפואת ילדים?      

עליזה חריטון שלו: אנחנו משתדלים ליצור מסלולים פנימיים אצלנו כדי לקצר כמה שיותר את זמני ההמתנה לאותם מומחים לילדים או כבר לטיפולי הרדמה במקום שאנחנו יכולים, אבל זה לא מספיק

אברהם מלמד: - - -     

עליזה חריטון שלו: נכון

יצחק פינדרוס: אני רוצה להחזיר אותנו לדיון גם למה שהמנכ"ל אמר בהגינות וגם להתחלה

יצחק פינדרוס:  אמרה את זה גם ד"ר לנה נטפוב

יצחק פינדרוס:  הבעיה היא בסוף מכיוון שרפואת השיניים נכנסה בשנים האחרונות לסל ולא הייתה לפני כן ולכן היא לא נמצאת במערכת הרפואית

יצחק פינדרוס:  כולנו צריכים לשנס מותניים ולהתגבר על הפער הזה

יצחק פינדרוס:  אז האוצר הסכים בטובו, לבקשת משרד הבריאות, ושם 12 מיליון שקל במבחני תמיכה – זה בסדר

יצחק פינדרוס:  בסוף כולנו פה צריכים לשנס מותניים

יצחק פינדרוס:  יכול להיות שאתה צודק אפילו, ויש יותר מדי מתמחים – אני מוכן לקבל את זה

ליאור קצפ: לא יותר מדי

ליאור קצפ:  אמרתי שיש בערך מקביל למדינות - -     

יצחק פינדרוס: אבל בסוף אם לבית חולים במסגרת מבחני התמיכה שיצאו לפני כמה ימים לא יהיה שווה להעמיד עוד חדרי ניתוח מכיוון שהם לא יכולים לתת מימון למתמחים ולהוריד את זה מ-70 ל-20,000 שקל בגלל עוד תמיכה של 200,000 שקל

יצחק פינדרוס:  בסוף לילד או לאדם שיצטרך את הטיפול בהרדמה – לא יהיה בשבילו פתרון

יצחק פינדרוס:  זה משחק סכום אפס

יצחק פינדרוס:  זאת אומרת אנחנו יכולים להגיד שהבעיה היא שם – זה נכון

יצחק פינדרוס:  תאורטית אם רפואת השיניים הייתה כמו כל המערכת שממומנת כמו כל המערכת, והמתמחים ממונים כמו כל המערכת וחדרי הניתוח ממומנים כמו כל המערכת – אז בסדר, זה היה בתוך כל המערכת

יצחק פינדרוס:  אבל כולנו צריכים פה לשנס מותניים ולשנות את המעגל הזה

יצחק פינדרוס:  זה נכון שלמשרד הבריאות יש תפקיד מוביל בעניין הזה; זה נכון שלכם יש תפקיד בעניין הזה; זה נכון שלקופות החולים יש תפקיד בעניין הזה

יצחק פינדרוס:  אבל אם כולנו לא נשנס מותניים, לצערי הרב – וגם אתה מודע לזה – נשב פה בעוד שנה באותו מצב

יצחק פינדרוס:  את תבכי שאין לך חדר ניתוח – אז עכשיו אני אומר באופן כללי: אם מבחני התמיכה האלה ילכו ויהיה שווה לבתי החולים ויוכלו לשים מתמחים, יוכלו למצוא פתרונות וכל הדברים האלה – הדבר הזה ייפתר

יצחק פינדרוס:  אם אתה לא רק צודק, אלא אפילו טועה לחומרה ויש עודף זה בכלל לא משנה

יצחק פינדרוס:  בסוף בתוך המערכת יש חוסר במחלקות, חוסר בחדרי ניתוח

יצחק פינדרוס:  אבל צריך לדאוג שהמערכת תרצה לעשות את זה

יצחק פינדרוס:  הדרך היא בשילוב ידיים של כולנו – אין דרך אחרת, אין דרך אמצע

ליאור קצפ: יש הרבה רופאי שיניים כלליים טובים שניתן להכשיר אותם לטיפול בהרדמות

ליאור קצפ:  מה זאת אומרת?     

יצחק פינדרוס: אבל צריך שזה יהיה שווה לבית החולים

יצחק פינדרוס:  ככה זה עובד בעולם המערבי – בתי חולים מקימים ויש תחרות וכל אחד נותן שירות טוב יותר

יצחק פינדרוס:  אז אם "פורייה" מצליח בזה אז גם "זיו" בצפת ירצה גם לקפוץ פנימה ויגיד, גם אני רוצה; ואם "זיו" בצפת יעשה את זה אז יבוא "העמק" ויגיד שהוא רוצה את זה; ואם שערי צדק נותן את השירות הזה אז יבוא מנכ"ל הדסה ויגיד, רגע, גם אני רוצה להגדיל כי מתחילים לברוח לי לשערי צדק

יצחק פינדרוס:  ככה העולם עובד, מה לעשות

יצחק פינדרוס:  זאת המציאות

יצחק פינדרוס:  הרפואה בירושלים שודרגה כשהתחילה תחרות בירושלים

יצחק פינדרוס:  כשלא הייתה תחרות והדסה הייתה לבד בשטח אז נראינו אחרת

דיאנה רם: יחד עם זאת לבית חולים משתלם יותר לעשות ניתוחי כפתורים מאשר טיפולי שיניים

יצחק פינדרוס: אבל גם הוא רוצה להתחרות על קהל הלקוחות

יצחק פינדרוס:       אני רוצה לתת רשות דיבור לקופת חולים "מאוחדת" ול"לאומית"

יצחק פינדרוס:  ד"ר לודמילה לוקץ', בבקשה

לודמילה לוקץ': אני מייצגת כאן את קופת חולים "מאוחדת"

לודמילה לוקץ':  אני לא רוצה להרחיב מדי כי הבעיות שלנו הן בדיוק אותן בעיות ואותם קשיים שאיתם מתמודדים הקולגות שלנו בקופות החולים

לודמילה לוקץ':  הבעיה הגדולה ביותר היא, כמובן, הזמינות

לודמילה לוקץ':  הרצון של הקופה הוא ליצור מעטפת כוללת לכל מטופל ומבוטח בלי קשר לצרכים, וכמובן לאנשים עם צרכים מיוחדים, ללוות אותם משלב הבדיקה עד קבלת הטיפול הסופי

לודמילה לוקץ':  לצורך כך אנחנו מנצלים את המתקנים שקיימים אצלנו בקופה

לודמילה לוקץ':  נכון להיום יש אצלנו שני מתקנים: בית חולים משגב לדך ומתקן נוסף בתל-אביב במרפאה של קופה ששם ניתנים טיפולים בהרדמה כללית

לודמילה לוקץ':  כמובן, לא כל ילד ומבוגר יכולים לקבל טיפול במתקן כזה

לודמילה לוקץ':  יש צורך במחלקת התאוששות, טיפול נמרץ, מסגרת אשפוז, כמובן

לודמילה לוקץ':  בסופו של דבר אנחנו נתקעים בזמינות

לודמילה לוקץ':  במקביל המטרה שלנו היא לגייס מומחים לקופה בכל התחומים ויצירת מסלול עידוד המתמחים, זאת אומרת איזשהו ליווי של רופאים שבשלב מסוים נמצאים בהתמחות – ללוות אותם, להשקיע בהם ולגרום להם להישאר בקופה כדי לספק את אותה מעטפת טיפולים בתוך הקופה

יצחק פינדרוס: תודה רבה

יצחק פינדרוס:  אבי, בבקשה

אברהם מלמד: אני יושב-ראש ארגון אנשי"ם – ארגון נכי שיתוק מוחין

אברהם מלמד:  אנחנו נאבקים קרוב ל-14 שנה להכרה בטיפולי שיניים בסל התרופות

אברהם מלמד:  אבל יש פער בין מספר הילדים הנכים שהולך וגדל בגלל הרפואה המתפתחת

אברהם מלמד:  - - - ילדים עם מוגבלויות נותרים בחיים - - - יותר קשים

אברהם מלמד:  חסרים תקנים, חסרים חדרי ניתוח, חסרים רופאים

אברהם מלמד:  חלקם בכלל לא רוצים לטפל בנו, קשה להם איתנו

אברהם מלמד:  - - - לקח לפחות 4 שנים ושילמתי עוד 400 אלף שקל על טיפולי שיניים

אברהם מלמד:  זוכרת את המקרה הזה? 400 אלף שקל על פה – איפה זה נשמע?      תור לרופא ברפואה דחופה – ניסיתי לקבל תור בשיבא במרפאת פה ולסת למקרה שלי – שבוע וחצי לתור דחוף

אברהם מלמד:  מקרים אחרים אפילו חודשיים, שלושה, ארבעה

אברהם מלמד:  אני מבקש ממנכ"ל משרד הבריאות מר משה בר סימן טוב: תן תקציבים, תפתח עוד מחלקות, תפתח עוד חדרים, תן יותר תקנים למרדימים שחסרים לך, לרופאי שיניים שחסרים לך

אברהם מלמד:  תן להם את זה

אברהם מלמד:  תודה רבה

יצחק פינדרוס: תודה רבה לך

יצחק פינדרוס:  אני חושב שנגעת בנקודות המרכזיות שדיברנו עליהן

יצחק פינדרוס:  עוד מישהו לפני שאנחנו מתכנסים לסיום?      

דניאל פרידמן: אני מייסד ויושב-ראש "נכה – לא חצי בן אדם"

דניאל פרידמן:  אני רוצה להתייחס גם לדברים שעלו פה קודם לעניין של חדרי הניתוח, המרדימים

דניאל פרידמן:  בסוף אני לא מכיר את הנתונים אבל אני מניח שהרוב מגיעים לטיפולים – במירכאות – סטנדרטיים, לא בהכרח הכול מסתיים בניתוח

דניאל פרידמן:  גם הפרוצדורה הזאת לוקחת הרבה זמן

דניאל פרידמן:  מה שמוביל אותי לנושא השני

דניאל פרידמן:  אני ביקשתי להיות בדיון כדי להשמיע את הקול של האנשים המבוגרים עם המוגבלויות

דניאל פרידמן:  אצלם המצב לא פחות חמור, אם לא חמור יותר

דניאל פרידמן:  אני מדבר גם מניסיון אישי מר מאוד

דניאל פרידמן:  אם אנחנו מתמודדים גם עם כל הנושאים שמדוברים פה כמו המתנה, אצלנו אנחנו גם אמורים לממן את הטיפול

דניאל פרידמן:  אז תחשוב שאדם במצב כמו שלי שלא יכול להיות מטופל בקהילה ואיכשהו אחרי שנים הוא מגיע לתור בבית חולים, והתור הזה עולה לו הרבה יותר כסף והכול מקצבת נכות - - - למרות כל העבודה הטובה - -     

יצחק פינדרוס: זה לא ממומן על-ידי קופת חולים?      

דניאל פרידמן: לא

אברהם מלמד: רק ההרדמה

דניאל פרידמן: הטיפול הזה של עשרות אלפי שקלים בבית חולים אמור להיות ממומן מקצבת נכות – מה שלא קורה, מן הסתם, ומוביל לסיטואציות מאוד בעייתיות שלא צריך לפרט עליהן, וזה עלול להוביל גם למוות בחלק מהדברים

דניאל פרידמן:  כי בכל זאת, אתה יודע, יש פה מומחים בתחום השיניים שיכולים להסביר מה המשמעות של חוסר טיפול - - - מורחבים

דניאל פרידמן:       לכן אני פונה גם אליך, חבר הכנסת פינדרוס, אני ניסיתי להוביל בעבר הצעת חוק להקים קרן – מה שנקרא, ועדת חריגים ממשלתית – שתסייע במקרים הקיצוניים ביותר, כמובן בשיתוף פעולה עם משה בר סימן טוב שהוא אדם מאוד חשוב לנושאים שלנו

דניאל פרידמן:  בואו ננסה, לפחות, לפתור את הבעיה התקציבית לצד הבעיה הרוחבית שנוגעת לכולם בכל הנושא של ההמתנה

יצחק פינדרוס: עוד נושא שהוא לא הנושא של הדיון שלנו, אבל אני לא בטוח איפה הוא צריך להיות מטופל – האם בתוך סל הבריאות או אולי אפילו בחוק זכויות הנכה

יצחק פינדרוס:  זאת אומרת אני לא בטוח איפה זה צריך להיות מטופל

דניאל פרידמן: צריך למצוא פתרון

יצחק פינדרוס: מה יותר נכון – צריך לחשוב על זה

יצחק פינדרוס:  תציע גם אתה הצעות

יצחק פינדרוס:  אני לא בטוח

יצחק פינדרוס:  יכול להיות שעדיף שזה יהיה בחוק זכויות הנכה כי בסל הבריאות אתה פותח את רפואת השיניים בדלת האחורית

יצחק פינדרוס:  אני מתלבט בקול אבל לא נתפרס לעוד דיון

יצחק פינדרוס:  אני מציע שגם אתה תעלה רעיונות

יצחק פינדרוס:  אנחנו נדבר על זה

יצחק פינדרוס:  יכול להיות שזה צריך להיות בחוק זכויות הנכה

יצחק פינדרוס:  אם זה יהיה בחוק זכויות הנכה זה לא יהיה בדלת האחורית או סל הבריאות

יצחק פינדרוס:  אלה שתי האפשרויות – אני לא רואה אפשרות שלישית

דניאל פרידמן: נדון בכך

יצחק פינדרוס: צריך לחשוב איפה זה מה שאתה מעלה כי זאת נקודה נכונה

יצחק פינדרוס:  אתה מדבר על משהו שבלית ברירה, אין לו ברירה אחרת - -     

אברהם מלמד: תבדוק ברשומות כמה שנים אנחנו גם מציעים את ההצעה הזאת

יצחק פינדרוס: כן, אבל צריך למצוא איפה

יצחק פינדרוס:  אני לא בטוח שכהצעת חוק

יצחק פינדרוס:  אני מכיר מה זה חקיקה

יצחק פינדרוס:  או סל הבריאות או בתוך חוק זכויות הנכה

יצחק פינדרוס:  אבל צריך לחשוב על זה

יצחק פינדרוס:  תחשבו גם אתם איפה המקום הנכון לשים את זה

דניאל פרידמן: אני חושב שהמקבילה הנכונה להסתכל עליה זה הסיוע הראשוני שניתן לאזרחים ותיקים

דניאל פרידמן:  גם על זה צריך לחשוב

יצחק פינדרוס: אנחנו נדבר על זה אחרי הוועדה

דניאל פרידמן: בשמחה

יצחק פינדרוס: 	בבקשה, פרופ' בני פרץ

בני פרץ: אני כאן בכמה כובעים: אני גם מייצג את קופת חולים "לאומית" – נתחיל בזה

בני פרץ:  אנחנו הקופה הכי קטנה

בני פרץ:  אין לנו מרפאות משלנו

בני פרץ:  יש אך ורק מרפאות הסדר וגם אין בתי חולים משלנו

בני פרץ:  כאשר יש מקרה פרטני כמו זה שתואר אין מגבלה עם איזה בית חולים להגיע להסכם, ואני יכול להגיד שעוד לא נתקלנו באיזושהי בעיה לא של זמינות ולא של טיפול בחולה מורכב

בני פרץ:       הכובע השני שלי הוא ההסתדרות לרפואת שיניים שבה אני סגן יושב-ראש המועצה המדעית

בני פרץ:  רק כדי לסגור את עניין המומחים – כמה נתונים: נכון לפברואר 23' היו בארץ 288 מתמחים; החלוקה היא די אופיינית – מספר המתמחים הרב ביותר הוא ברפואת שיניים לילדים – 56 מתמחים בכל הארץ בכל המוסדות שפרופ' רם הזכירה

בני פרץ:       מספר המתמחים הבא בתור הוא בכירורגיה פה ולסת – 48; וכך זה הולך ויורד עד מתמחה אחד בתחום שנקרא שיקום פנים ולסתות

בני פרץ:  דווקא זה תחום חשוב במיוחד כי זה כל העיוותים שיש בפנים בגלל גידולים למיניהם שמחייבים כריתה

בני פרץ:  זה כדי לסגור את נושא מספר המתמחים

בני פרץ:       כאן בכל זאת אני חייב שאלה למר בר סימן טוב

בני פרץ:  הוא דיבר על התכנון הלאומי, ואני הייתי רוצה לדעת מהו התכנון הלאומי, זאת אומרת לאיזה מספר שואפים

בני פרץ:  כלומר אם יש כרגע יותר מ-10% אם אנחנו משקללים בתוך גם רופאים לא פעילים ורופאים עד גיל 67 – לאיזה מספר אנחנו שואפים להגיע? זה דבר שצריך להיות בהחלט אחרי דיון עומק גם עם ההסתדרות לרפואת שיניים וגם עם נותני ההתמחויות שאלה האוניברסיטאות

בני פרץ:       זה מביא אותי לכובע השלישי שלי – אני כאן גם מאוניברסיטת תל-אביב

בני פרץ:  אני אמנם לא בתקן כי יש לי יותר מדי ימי הולדת, ובאופן רשמי פרשתי אבל האוניברסיטה ממשיכה להעסיק אותי באותו מוסד שנותן התמחויות, בית הספר לרפואת שיניים, ושם יש גם התמחות ברפואת שיניים לילדים

בני פרץ:  יש לנו 13 מתמחים כרגע שזה מספר רב

בני פרץ:  אני מזכיר את זה כי גם ראיתי את טיוטת המבחנים ובה לא מוזכרת האוניברסיטה, אלא בתי החולים

לנה נטפוב: - - -     

בני פרץ: האוניברסיטה מוזכרת?      

לנה נטפוב: זה חל על האוניברסיטאות בהכרח

בני פרץ: אם זה חל על האוניברסיטאות וזה נאמר כאן אני מאוד שמח, ואני חוזר בי

לנה נטפוב: גם ראש בית הספר שלך היה בקשר איתי לפני שבוע והסברתי לו

בני פרץ: מצוין

בני פרץ:  אני פשוט לא ראיתי את המילה "אוניברסיטה"

בני פרץ:  ראיתי "בית חולים"

בני פרץ:  אז נעבור הלאה

בני פרץ:       לסיכום – אני לא יודע איך לסכם את זה, אבל מבחינת מספר מתמחים קיים היות שאני לא יודע למה השאיפה אז 56 מתמחים ברפואת שיניים לילדים במדינה שיש בה 9 מיליון – נראה לי לא רע; ב-2020 היה לנו 0

בני פרץ: 87 רופאי שיניים ל-1,000 נפש

בני פרץ:  זה גבוה מהממוצע ב-OECD, ששם זה 0

בני פרץ: 69

בני פרץ:  אז אם דנים על מספר מומחים – ולא על מספרים של מוסדות התמחות שזה נושא אחר – זה דבר שצריך להיעשות אחרי דיון עומק וסקר מסודר של השוואה בינינו לבין מדינות אחרות – לאיזו מדינה אנחנו שואפים להידמות

בני פרץ:  תודה

יצחק פינדרוס: אני אתן למנכ"ל להתייחס אבל חשוב לי להתייחס לדברים שאמרת כי אמרת דברים חשובים מאוד

יצחק פינדרוס:  אתה יודע, לפעמים אני חושב לעצמי – כן למדתי לימודי ליבה, לא למדתי לימודי ליבה, כן הייתי באוניברסיטה, לא הייתי באוניברסיטה – שאלת למה אנחנו רוצים להידמות ועל המספרים ב-OECD

יצחק פינדרוס:  אני יושב פה בוועדה

יצחק פינדרוס:  יושבים פה כל נציגי קופות החולים שעוסקים בקהילה ובמתן השירותים

יצחק פינדרוס:  כמו שאמרה בהגינות נציגת מכבי שהיא לא רופאת שיניים אלא אחראית על השירותים

יצחק פינדרוס:  בסוף יושבת הקולגה אומרת לך שבהדסה זה לוקח שנה

יצחק פינדרוס:  ואני אומר לך שזה יותר משנה

יצחק פינדרוס:  היא הייתה זהירה מאוד בדבריה ובצדק

יצחק פינדרוס:  אם אדם נורמטיבי במדינת ישראל, לוקח לו זמן להשיג תור לרופא שיניים – וגם לי לקח הרבה זמן והייתי צריך להפעיל פרוטקציה כדי להגיע לרופא שיניים

יצחק פינדרוס:  זה לא ילדים

יצחק פינדרוס:  באים לפה אזרחים שמחכים שנה וחצי

יצחק פינדרוס:  פנינו מפה בוועדה לפני שלושה חודשים לכל בתי החולים בארץ

יצחק פינדרוס:  אני אפילו מובך שאחרי שהוועדה פנתה וניהלה דיון ציבורי והכול – הצלחנו להגיע לשני בתי חולים שפינו לנו חדר ניתוח

יצחק פינדרוס:  אני מובך כאזרח ישראלי

יצחק פינדרוס:  אז אני לא יודע איך סופרים ב-OECD, אני לא יודע איך עושים מתמחים באוניברסיטת תל-אביב, אני לא מבין ברפואת שיניים

יצחק פינדרוס:  אני יודע שבסוף יושב שם אזרח עם ניוון שרירים או עם בעיה אחרת ולוקח לו שנה וחצי, שנתיים להגיע

יצחק פינדרוס:  איך צריך לתכנן את התכנון הלאומי? מי שמתכנן את התכנון הלאומי – צריך להחליף אותו

יצחק פינדרוס:  בלי לדעת חשבון זה צריך להיות כפול ממה שזה היום או פי שלושה

יצחק פינדרוס:  כי 18 חודשים בשביל לצמצם צריך מספר משמעותי

יצחק פינדרוס:  זה לא יכול להיות עוד שתי מחלקות, זה לא יכול להיות עוד שני חדרים

יצחק פינדרוס:  כי שני חדרים במכפלות יוריד אותך ל-1

יצחק פינדרוס: 12 חודשים ולא ל-18 חודשים

יצחק פינדרוס:  אני לא הולך לעשות השוואה בינלאומית - -     

בני פרץ: צריך להכניס את זה לסדר העדיפויות של מנהלי בתי החולים

יצחק פינדרוס: אומרים לך מנהלי בתי החולים: תן לנו להקים עוד מחלקות, תן לנו הכרה בעוד מתמחים

יצחק פינדרוס:  זה מה שאומרים מנהלי בתי החולים בדיון פעם אחר פעם

יצחק פינדרוס:  ואנחנו חוזרים כאילו אנחנו מדברים על משהו בעייתי – יכול להיות

ליאור קצפ: אין פה נציג מרדימים, אין פה נציגי בתי החולים

יצחק פינדרוס: היו בדיון הקודם

יצחק פינדרוס:  כל בתי החולים כולם אמרו את זה

בני פרץ: צריך לכפות את זה על מנהלי בתי החולים

בני פרץ:  כל עוד מנהלי בתי החולים - -     

יצחק פינדרוס: זה קורה במדינות OECD – כופים על בתי החולים לפתוח

יצחק פינדרוס:  אתה איש אקדמיה – אתה יודע שזה לא עובד

בני פרץ: אני אומר את זה באבסורד

יצחק פינדרוס: אומרים לך מנהלי בתי החולים – תן לנו להקים, תן לנו כסף בשביל לשלם למתמחים – אומרים את זה מנהלי בתי החולים

יצחק פינדרוס:  עכשיו באים אלינו לוועדה ואומרים לנו, הגזמתם, יש יותר מדי – אתה יודע מה, יש מספיק – אנחנו אפילו יותר מה-OECD

יצחק פינדרוס:  בסוף זה צריך להתאים למשהו

יצחק פינדרוס:  אני אתן למשה לענות יותר ברמה האקדמית

יצחק פינדרוס:  אני אומר כאזרח ישראלי – 18 חודשים לא יכול להיות

יצחק פינדרוס:  נותני השירותים זה מנהלי בתי החולים

יצחק פינדרוס:  הם אומרים לך, תכיר במתמחים שלנו, תכיר בעלויות שלנו למתמחים בדרך כזאת או אחרת – לא מעניין אותנו איך אתה מתחשבן – דרך סעיף 9 או דרך מבחני תמיכה חדשים

יצחק פינדרוס:  אומרים לך את זה כל אנשי קופות החולים

יצחק פינדרוס:  אם זכרוני אינו מטעני אומרים את זה גם נציג "לאומית" טען פה בוועדה בפעם הקודמת שהוא - - -     

בני פרץ: לא

בני פרץ:  אני הייתי

יצחק פינדרוס: מאוד מוזר

יצחק פינדרוס:  עם איזה בית חולים אתם עובדים? יש לכם אולי בית חולים בירדן שאתם שולחים אליו את הקליינטים? אמיתי – הרי הקליינטים שלכם בירושלים

יצחק פינדרוס:  אם בהדסה לוקח שנה אז מה, אתם עוקפים את התור של שנה? זה לא שנה, זה קצת יותר

יצחק פינדרוס:  אני מציע לך לעשות בדיקה ולראות שזה קצת יותר, לא בדיוק שנה

בני פרץ: כבודו, אתה יודע שאתה לא חייב התמחות כדי לתת שירות

בני פרץ:  אני אתן לך דוגמה - -     

יצחק פינדרוס: אני אומר למנהלי בתי החולים - -     

בני פרץ: יש בית חולים שנקרא "מאיר" - -     

יצחק פינדרוס: לא הבנת אותי

יצחק פינדרוס:  יכול להיות שבמדינות ה-OECD לא צריך התמחות בשביל לתת שירות

בני פרץ: יש שם מומחים

יצחק פינדרוס: אני אחזור שוב

יצחק פינדרוס:  יכול להיות שבשווייץ זה עובד בלי זה ויש הרבה מומחים מיותרים

יצחק פינדרוס:  יכול להיות שגם בישראל יש מומחים מיותרים

יצחק פינדרוס:  אומרים לך מנהלי בתי החולים שאם לא ניתן להם להכשיר ואנחנו נשלם את זה – אנחנו לא נוכל לפתוח ולהביא עוד

יצחק פינדרוס:  בסוף יש מבחן על זה, אז אולי בעולם האקדמי זה נשמע טוב אבל אנחנו בעולם המעשי, על זה דיברתי וזה בדיוק מה שהתכוונתי לומר

יצחק פינדרוס:  יכול להיות שאתה צודק במספרים

יצחק פינדרוס:  אומר המנכ"ל במספרים יש לי יותר, יש לי פחות – יש לי הרבה רופאי שיניים שעברו פתאום להייטק כי מרוויחים שם יותר כסף – הכול יכול להיות

יצחק פינדרוס:  ועכשיו אולי כשההייטק הלך בגלל הרפורמה אז הם יחזרו לרפואת שיניים – יכול להיות שזה יהיה הפתרון

יצחק פינדרוס:  אולי בגלל זה צריך לקדם את הרפורמה – זה יכול להיות רעיון לא רע

יצחק פינדרוס:  אבל בסוף אומרים לך מנהלי בתי החולים שזאת הבעיה – אם תיתן לנו להכשיר מתמחים וזה יעלה לנו - - -     

דיאנה רם: אני לא מבינה, אם יש יותר מתמחים יהיו יותר חדרי ניתוח? יהיו יותר מנתחים?      

יצחק פינדרוס: שיבא אמר את זה

יצחק פינדרוס:  שיבא הוא בית חולים רציני

יצחק פינדרוס:  עזבי הדסה – שיבא אמר את זה

דיאנה רם: אם יש לי במקום יומיים בשבוע - -     

יצחק פינדרוס: ואני אומר לך כירושלמי, אם יהיו בשערי צדק יותר יהיו גם בהדסה

יצחק פינדרוס:  אני אתן למשה בר סימן טוב כי אנחנו צריכים לסיים

יצחק פינדרוס:  תודה

סימן טוב: בעיניי המפתח להתמודדות עם בעיות מורכבות כמו שאנחנו מתמודדים איתן עכשיו זה דבר ראשון – הכרה בבעיה; והדבר השני הוא לא לחשוב שהפתרון נמצא אצל כולם חוץ מאצלי

סימן טוב:  אנחנו במחלוקת על שני העקרונות האלה

סימן טוב:  דבר ראשון צריך להכיר בכך שיש בעיה

סימן טוב:  שמעתי פה חלק מהאנשים שחושבים שאין בעיה והמצב הוא בסדר בסך הכול, ואם יש בעיה היא בכלל במקום אחר ולהם אין שום אחריות לבעיה

סימן טוב:  כל מי שיש לו איזושהי נגיעה, איזושהי סמכות במערכת הזאת: משרד הבריאות, קופות החולים, בתי החולים, הסתדרות רופאי השיניים – מכיוון שיש להם סמכות על הדרך שבה המערכת מתנהלת לכולם צריך להיות חלק בפתרון

סימן טוב:  מי שלא ייקח חלק בפתרון – אנחנו נמצא בסוף דרכים להגיע לפתרון כי המחויבות שלנו היא לתושבי מדינת ישראל – הילדים, המבוגרים, הקשישים – כולם צריכים לקבל שירות

סימן טוב:  בכל מקום שיש צווארי בקבוק אנחנו נפתח אותם, לא מכיוון שאנחנו מחפשים לריב עם אף אחד; אני לא מחפש לריב לא עם הסתדרות רופאי השיניים, לא עם קופות החולים ולא עם בתי החולים

סימן טוב:  אני מחפש שלילדים במדינת ישראל יהיה שירות

סימן טוב:  בעיניי, המצב הזה שבו יש לנו מחלקות שיכולות להכשיר כוח אדם והן לא מכשירות כוח אדם הוא לא סביר

סימן טוב:  המצב הזה שאפשר להכשיר בקהילה ואנחנו לא עושים את זה הוא משולל היגיון

סימן טוב:  כי בסוף הטיפול ניתן במסגרות קהילתיות ואנחנו רוצים שכמה שיותר מהטיפול ברפואה הכללית וברפואת השיניים יינתן במסגרות קהילתיות

סימן טוב:  לדעתנו, אפשר להכשיר ברמה טובה מאוד ומצוינת גם אם יהיו יותר מתמחים בכל מחלקה

סימן טוב:  מדינת ישראל היא לא 9 מיליון תושבים, היא בדרך ל-10 מיליון, וחמש שנים אחר כך היא תהיה 11 מיליון וחמש שנים אחר כך – 12 מיליון

סימן טוב:  אנחנו גדלים כל חמש שנים במיליון איש

סימן טוב:  צריך לתת לכל אותם תושבים שירות וצריכים לראות שאנחנו עומדים בקצב

סימן טוב:  אדוני, זה הסיכום שלי, ואנחנו נמשיך לעבוד

יצחק פינדרוס: אני רוצה להודות למנכ"ל משרד הבריאות שהגיע לוועדה ועשה עבודה בין הוועדה הקודמת לוועדה הנוכחית, כולל עדכונים על הפגישות שהיו לאחרונה; גם למשרד האוצר שנתן את ידו למשרד הבריאות לעשות את העבודה בעניין הזה

יצחק פינדרוס:  ברור לכולנו שיש הרבה עבודה

יצחק פינדרוס:  אני מאמין שגם בפגרה נצא לסיור בכמה בתי חולים

יצחק פינדרוס:  נקבע את זה יחד עם מנהלת הוועדה הקבועה

יצחק פינדרוס:  אולי נתחיל בשיבא, אבל נקבל החלטה ונודיע לכולם

יצחק פינדרוס:  תודה רבה לך, המנכ"ל, אנחנו נמשיך לעקוב

יצחק פינדרוס:  אבל כמו שאמר המנכ"ל אני גם קורא לכולם: בואו נשנס מותניים

יצחק פינדרוס:  יש פה בעיה אמיתית

יצחק פינדרוס:  יש שינוי

יצחק פינדרוס:  השינוי קרה עם ההכנסה לסל הבריאות

יצחק פינדרוס:  למערכת לוקח זמן לבלוע את זה אבל כולנו צריכים לשנס מותניים ולמצוא יחד פתרונות

יצחק פינדרוס:  הבירוקרטיה יכולה להרוג הכול אבל בואו נעשה את זה יחד כי בסוף יש שם ילד או איש מבוגר עם צרכים שצריכים את הטיפול ולא מקבלים אותו

יצחק פינדרוס:  תודה רבה